《题明皇贵妃对奕图》
明代·张弼

深院纹楸对玉环，三郎用智失防闲。争边不识潼关险，得路焉知蜀道难。

对面雌雄奚待决，转头成败实相关。当时一著输几处，不料胡儿冷眼看。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。